作者:權德輿
標題:侍從遊後湖宴坐
內容:絕境殊不遠，湖塘直吾廬。煙霞旦夕生，泛覽誠可娛。慈顏俯見喻，輟爾詩與書。清旭理輕舟，嬉遊散煩劬。宿雨蕩殘燠，惠風與之俱。心靈一開曠，機巧眇已疏。中流有荷花，花實相芬敷。田田綠葉映，豔豔紅姿舒。繁香好風結，淨質清露濡。丹霞無容輝，嫭色亦踟躕。穠芳射水木，欹葉遊龜魚。化工若有情，生植皆不如。輕舟任沿溯，畢景乃躊躇。家人亦恬曠，稚齒皆忻愉。素弦激淒清，旨酒盈樽壺。壽觴既頻獻，樂極隨歌呼。圓月初出海，澄輝來滿湖。清光照酒酣，俯傾百慮無。以茲心目暢，敵彼名利途。輕肥何為者，漿藿自有餘。願銷區中累，保此湖上居。無用誠自適，年年玩芙蕖。